Η **Βίκυ Σταμάτη** ήταν σύζυγος του Άκη Τσοχατζόπουλου. Γεννήθηκε στις 3 Μαρτίου 1963 και κατάγεται απ' το Ζέλι Φθιώτιδας. Προέρχεται από οικογένεια που ανήκει πολιτικά στη Νέα Δημοκρατία. Διορίστηκε υπάλληλος στη ΔΕΗ το 1993, επί κυβέρνησης Μητσοτάκη, και επί σειρά ετών ήταν συνδικαλίστρια με την ΠΑΣΥΠ-ΔΕΗ (συνδικαλιστικός φορέας της ΔΕΗ που πρόσκειται στη ΝΔ).

Παντρεύτηκε τον πρώην υπουργό Άκη Τσοχατζόπουλο στο Παρίσι το 2004. Σύμφωνα με δημοσιεύματα, τα παραστατικά και οι αποδείξεις για τη δεξίωση αλλά και για τους καλεσμένους του ζεύγους είναι στο όνομά της, όπως είναι και άλλες ακριβές αγορές που έχουν ως παραλήπτρια την ίδια, με σημαντικές χρεώσεις στους λογαριασμούς της στην τράπεζα UBS την περίοδο 2006-2009.

Τον Ιούνιο του 2010, η εισαγγελέας Πρωτοδικών Αθηνών Ελένη Ράικου διέταξε προκαταρκτική εξέταση, με αφορμή δημοσιεύματα για την αγορά ακινήτου στην οδό Διονυσίου Αρεοπαγίτου, καθώς και για ανακριβή φορολογική δήλωση του Άκη Τσοχατζόπουλου για το έτος 2009. Σχεδόν ταυτόχρονα στο ΠΑΣΟΚ έγινε πρόταση για αναστολή της κομματικής ιδιότητας του Τσοχατζόπουλου, ενώ η διαγραφή του από το κόμμα οριστικοποιήθηκε τον Απρίλιο του 2011. Τον Ιούλιο του 2011 ο υπουργός, με εντολή της Βουλής, διώχθηκε για ξέπλυμα βρώμικου χρήματος και τελικά συνελήφθη τον Απρίλιο του 2012, οπότε και προφυλακίστηκε.

Στην ανάκριση που ακολούθησε, ενεπλάκη στην υπόθεση το όνομα της Σταμάτη, με αποτέλεσμα να συλληφθεί και η ίδια στις 27 Απριλίου 2012 και να οδηγηθεί στις φυλακές Κορυδαλλού, αντιμετωπίζοντας την ίδια κατηγορία με τον σύζυγό της. Απολογούμενη υποστήριξε ότι "δεν είχε την παραμικρή συναλλαγή, συνεργασία ή άλλου είδους σχέση με τις τρεις παράκτιες εταιρείες (Nobilis, Torcasso και Blue Bell) στις οποίες εμπλέκεται το όνομα του συζύγου της, πλην της Nobilis" από την οποία αγοράστηκε το ακίνητο της οδού Διονυσίου Αρεοπαγίτου, στο οποίο είχε εγκατασταθεί η οικογένεια Τσοχατζόπουλου.

Στις 2 Μαΐου 2012 η Βίκυ Σταμάτη κατέθεσε αίτηση αποφυλάκισής της επικαλούμενη «ιδιαίτερη ιδιορρυθμία» της υπόθεσής της επειδή, όπως η ίδια αναφέρει, "υπάρχει ένα ανήλικο παιδί 5,5 χρόνων, το οποίο κρατάει η 73χρονη άρρωστη μητέρα της".

Στις 16 Ιουλίου 2012 η Σταμάτη, ύστερα από την απόρριψη της αίτησης αποφυλάκισής της, προσέφυγε στο Συμβούλιο Πλημμελειοδικών, ζητώντας να υποβληθεί σε ψυχιατρική εξέταση με στόχο την άρση της κράτησής της. Τόσο η εισαγγελέας, όσο και ο ανακριτής, έκαναν αρνητική εισήγηση.

Τις 25 Ιουνίου 2013 εισήχθη στο νοσοκομείο Άγιος Σάββας για την αφαίρεση όζων από το στήθος της φρουρούμενη. Τελικά, υποβλήθηκε σε διπλή μαστεκτομή και ακολούθησε η αποκατάστασή της.

Στις 7 Οκτωβρίου 2013 καταδικάστηκε πρωτόδικα σε ποινή κάθειρξης 12 ετών για νομιμοποίηση εσόδων από εγκληματική δραστηριότητα. Η έφεση δεν είχε ανασταλτικό χαρακτήρα και οδηγήθηκε στη φυλακή.

Στις 2 Απριλίου 2015 απέδρασε από το Δρομοκαΐτειο όπου νοσηλευόταν για πάνω από ένα χρόνο, παραδόθηκε όμως στην Αστυνομία μία ημέρα αργότερα στο Χαϊδάρι.

Αφέθηκε ελεύθερη στις 14 Οκτωβρίου 2015, όταν έγινε δεκτή η αίτηση αναστολής εκτέλεσης της ποινής της.

Οδηγήθηκε και πάλι στη φυλακή στις 31 Οκτωβρίου 2017, έπειτα από απόφαση του πενταμελούς εφετείου κακουργημάτων, αλλά μετά από μία εβδομάδα, στις 6 Νοεμβρίου 2017, αφέθηκε ξανά ελεύθερη, καθώς είχε ήδη εκτίσει μέρος της ποινής της, στην οποία συνυπολογίστηκαν και οι μέρες κράτησής της στο Δρομοκαΐτειο, που σύμφωνα με τον νόμο, κάθε ημέρα μετρά για δύο.

Παραπομπές
----------

1. ↑  Ποια είναι η Βίκυ Σταμάτη- Από το Ζέλι της Φθιώτιδας στο Παρισινό Four Seasons
2. ↑  Μαίρη Μπενέα (23 Μαΐου 2012) Όταν η Βίκυ έβαζε φωτιά στις πιστωτικές Αρχειοθετήθηκε 2012-08-15 στο Wayback Machine. Έθνος. Ανακτήθηκε την 25 Ιουλίου 2012
3. ↑  «e-go.gr: Από το ΠΑΚ στις σουίτες του «Four Seasons»». Αρχειοθετήθηκε από το πρωτότυπο στις 30 Μαΐου 2012. Ανακτήθηκε στις 23 Ιουλίου 2012.
4. ↑  Εφημ. *Ημερησία*: "Προφυλάκιση και δέσμευση της περιουσίας της Β. Σταμάτη". 28/04/2012 Ανακτήθηκε στις 24/07/2012
5. ↑  Εφημ. *Το Βήμα*: "Αίτηση αποφυλάκισης υπέβαλε η Βίκυ Σταμάτη", 02/05/2012 Ανακτήθηκε στις 23/07/2012
6. ↑  Εφημ. *Το Βήμα*: "Η Βίκυ Σταμάτη ζητά να υποβληθεί και πάλι σε ψυχιατρική εξέταση", 16/07/2012. Ανακτήθηκε στις 24/07/2012].
7. ↑  «Αποκλειστικό: Η θεράπουσα ιατρός της Βίκυς Σταμάτη, Μαρία Κοτρώτσιου, μιλάει στο Tv Show για την διπλή μαστεκτομή». tvshow.gr. 6 Ιουλίου 2013. Αρχειοθετήθηκε από το πρωτότυπο στις 2013-07-10.. Ανακτήθηκε στις 2013-07-15.
8. ↑  «Βίκυ Σταμάτη: Το μονόκλινο δωμάτιο στον Άγιο Σάββα και η κακή ψυχολογία μετά την επέμβαση». newsit.gr. 14 Ιουλίου 2013. Αρχειοθετήθηκε από το πρωτότυπο στις 2013-07-16.. Ανακτήθηκε στις 2013-07-15.
9. ↑  «20 χρόνια κάθειρξη για Τσοχατζόπουλο χωρίς αναστολή - κοινωνία - Το Βήμα Online». Αρχειοθετήθηκε από το πρωτότυπο στις 9 Οκτωβρίου 2013. Ανακτήθηκε στις 7 Οκτωβρίου 2013.
10. ↑  Παπαδάκου, Γιάννα (3 Απριλίου 2015). «Παραδόθηκε η Βίκυ Σταμάτη». Το Βήμα. Ανακτήθηκε στις 3 Απριλίου 2015.
11. ↑  Ελεύθερη αφέθηκε η Βίκυ Σταμάτη: Είμαι συγκλονισμένη, δεν ήμουν σε διακοπές αλλά στο ψυχιατρείο
12. ↑  Λαχουρή, Δήμητρα (2017-10-31). «Στη φυλακή επιστρέφουν Άκης Τσοχατζόπουλος -Βίκυ Σταμάτη». *ert.gr*. Αρχειοθετήθηκε από το πρωτότυπο στις 2017-10-31.. Ανακτήθηκε στις 2017-10-31.
13. ↑  Αποφυλακίστηκε η Βίκυ Σταμάτη Εφημερίδα των Συντακτών